82. ΑΠΟΦΑΣΙΣ ΥΠΟΥΡΓΟΥ ΔΗΜΟΣΙΩΝ ΕΡΓΩΝ Αριθ. Γ.12086 της 15 Απρ./10 Μαΐου  1978 (ΦΕΚ Δ' 218) Περί κατασκευής λυομένων ή μονίμων κατοικιών αντί λυομένων στις περιπτώσεις που έχει εκδοθεί οικοδομική άδεια σύμφωνα με το Β.Δ. 7.8.67 και εφ' όσον οι σχετικές εργασίες δεν έχουν αρχίσει. Έχοντας υπόψη: 1.Τις διατάξεις του Β.Δ. 7.8.67 «περί εγκαταστάσεως προς παραθερισμόν» όπως τροποποιήθηκαν και συμπληρώθηκαν μεταγενέστερα. 2.Τις διατάξεις της παρ. 3 του άρθρ. 53 του Ν.Δ. 17.7.1923 «περί σχεδίων πόλεων κ.λ.π.», όπως έχει αντικατασταθεί με την παρ.2 του αρθρ. 1 του Ν.Δ. 194/69 «περί τροποποιήσεως πολεοδομικών τινών διατάξεων» (ΦΕΚ 130/Α'). 3.Την 40820/22.12.77 απόφασή μας με θέμα «Συμπλήρωση της Ε11035/73 αποφάσεως σχετικά με το χρόνο ισχύος των αδειών για εγκατάσταση λυομένων οικίσκων». 4.Τη Γ.228/9.1.78 εγκύκλιο 3/78, με την οποία δόθηκαν οδηγίες για την εφαρμογή της 40820/78 αποφάσεως όπως αυτή συμπληρώθηκε με τη Γ.2286/6.2.78 απόφαση. 5.Την οργάνωση ζωνών παραθεριστικών οικιών για εξυπηρέτηση των κατοίκων της ευρύτερης περιοχής Αθηνών και Θεσσαλονίκης, που επεξεργάζεται η Γ.Δ. Οικισμού, αποφασίζουμε: 1.Οι εργασίες για την εγκατάσταση λυομένων βάσει του Β.Δ. 7.8.67, που δεν είχαν αρχίσει μέχρι 31.12.77 επιτρέπονται εφ' όσον έχει υποβληθεί εμπρόθεσμα (μέχρι 18.2.78) η άδεια και τα λοιπά στοιχεία πού προβλέπει η 40820/77 απόφαση. Η ισχύς των ανωτέρω αδειών, λήγει στις 31.12.1978. Στις περιπτώσεις αυτές απαιτείται θεώρηση της αδείας που θα γίνεται με ανάλογη εφαρμογή της διαδικασίας που καθορίζει η Γ.7374/14.3.78 εγκύκλιος 16/78. 2.Όλα τα λυόμενα θα ελεγχθούν τόσο από απόψεως εμφανίσεως, όσο και από απόψεως ειδικών διατάξεων περί λυομένης κατασκευής και απαγορεύεται οποιαδήποτε κατασκευή με μόνιμο χαρακτήρα. Η επικάλυψη των ανωτέρω λυομένων δύναται να γίνεται με ελαφρή ξύλινη κεραμοσκεπή στέγη. 3.Όσοι από τους ανωτέρω επιθυμούν αντί για λυόμενα να κατασκευάσουν μόνιμη καλαίσθητη κατοικία, και εφ' όσον οι ιδιοκτησίες ενταχθούν τελικά στις περιοχές των ζωνών παραθεριστικών οικιών για εξυπηρέτηση των κατοίκων της ευρύτερης περιοχής Αθηνών και Θεσσαλονίκης, πού ήδη επεξεργάζεται η Γ.Δ. Οικισμού, πρέπει να το δηλώσουν μέχρι 31.5.78 με αίτησή τους στο Πολεοδομικό Γραφείο. Η αίτηση πρέπει να συνοδεύεται από σαφές τοπογραφικό διάγραμμα, στο οποίο να αποτυπώνεται μονοσήμαντα η ιδιοκτησία, συσχετισμένη με την ευρύτερη περιοχή της. ΄Αν η ιδιοκτησία δεν ενταχθεί τελικά στις ανωτέρω ζώνες τότε επιτρέπεται μόνο εγκατάσταση λυομένου. Στις περιπτώσεις αυτές μέχρι την αρνητική απάντηση της υπηρεσίας θα έχει περάσει άπρακτο ένα τμήμα του χρόνου της ισχύος των αδειών λυομένων που λήγουν στις 31.12.78. Γι' αυτό το λόγο η ισχύς των ανωτέρω αδειών θα παρατείνεται και μετά την ημερομηνία αυτή. Η παράταση θα είναι ίση με το διάστημα από 1.4.78 έως την ημερομηνία που θα κοινοποιηθεί, στους ενδιαφερομένους η αρνητική απάντηση της Υπηρεσίας. Η απόφαση αυτή να δημοσιευθεί στην Εφημερίδα της Κυβερνήσεως. 